Un muzeu al vinului și viței de vie ar urma să fie creat în Republica Moldova.
În acest sens, ministrul Culturii, Sergiu Prodan, ministrul Agriculturii și Industriei Alimentare de la Chișinău, Vladimir Bolea și șeful misiunii USAID în Moldova, Jeff Bryan, au discutat recent, în cadrul unei întrevederi, un proiect de memorandum între cele trei părți.
Este vorba despre un memorandum privind realizarea unui plan amplu de acțiuni pentru a crea primul muzeu al vinului și viței de vie din Republica Moldova.
Proiectul va ajuta la dezvoltarea și promovarea turismului, a industriilor și ofertelor culturale conexe, cu accent pe zonele rurale ale Republicii Moldova.
Implementarea proiectului se va face prin intermediul Oficiului Național al Turismului și Oficiului Național al Viei și Vinului.